
	Παρουσίαση της ποιητικής συλλογής

του Μιχαήλ Κ.  Παπαδόπουλου

σωΜα το Ποίηση

στο Σπίτι της Κύπρου
	[image: image2.png]Muxaih K. Hanadémoviog

6wMa 1o Ioinon

o

exdooes vioos






Πολλοί ήταν οι φίλοι της ποίησης που παρακολούθησαν μαζί  με τον Πρέσβη της Κυπριακής Δημοκρατίας  κ. Κυριάκο Κενεβέζο, την Τετάρτη 3 Δεκεμβρίου 2014, στο Σπίτι της Κύπρου, την παρουσίαση της πρώτης ποιητικής συλλογής του εκπαιδευτικού, ψυχολόγου Μιχαήλ Κ. Παπαδόπουλου, με τίτλο, σωΜα το Ποίηση που κυκλοφορεί από τις Εκδόσεις Νήσος. Η εκδήλωση που συνδιοργανώθηκε με μεγάλη επιτυχία από το Σπίτι της Κύπρου, τις Εκδόσεις Νήσος και τις Εκδόσεις Μανδραγόρας, πραγματοποιήθηκε, σε ιδιαίτερα ζεστό κλίμα, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

Τον ποιητή και το πολυπληθές ακροατήριο καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου, η οποία αφού αναφέρθηκε στη ζωή και το επιστημονικό έργο του Μιχάλη Παπαδόπουλου, παρατήρησε πως  η ποιητική του γραφή, ευαίσθητη και λιτή, καταφέρνει με τις λέξεις να δημιουργήσει συνθετικές εικόνες.
Για τη σωΜα το Ποίηση μίλησαν ο εκδότης και ποιητής Κώστας Κρεμμύδας, ο ιστορικός Νίκος Σιγάλας και η φιλόλογος δ.φ., συγγραφέας Αγάθη Γεωργιάδου.

Μιλώντας για το βιβλίο, ο Κώστας Κρεμμύδας παρατήρησε ότι ο ποιητικός λόγος του Μιχαήλ Παπαδόπουλου περιστρέφεται σε τρεις άξονες, τρία σημαίνοντα που επανέρχονται στους στίχους του: την  αγωνία περί τέχνης, με ποιήματα ποιητικής, τη θέληση για ζωή, ως αίτημα έρωτος, και τις λέξεις, με όλη τη γλωσσοκεντρική μεγαλοπρέπεια ή το γλωσσοπλεκτικό παιχνίδισμα που χαρακτηρίζει τη γραφή του.
Στη συνέχεια, ο Νίκος Σιγάλας, επικαλούμενος την ιδιότητα του ιστορικού, προσέγγισε  συνειρμικά τη  σωΜα το Ποίηση του Μιχαήλ Παπαδόπουλου σαν ένα ντοκουμέντο, αναζητώντας την πράξη της ποίησής του ως γεγονότος ή σειράς γεγονότων, επισημαίνοντας ότι: σώμα-πόνος-ποίηση και σώμα-έρως-ποίηση αποτελούν τα δύο τρίγωνα που συνθέτουν το άστρο της σωΜα το Ποίησης.
Ολοκληρώνοντας τον κύκλο των εισηγήσεων, η Αγάθη Γεωργιάδου ανέφερε ότι η ποιητική συλλογή  περιέχει ποιήματα-σπαράγματα υπαρξιακά, που υλοποιούνται με συνεχείς αποδομήσεις των συμβάσεων και του καθωσπρεπισμού και με συνεχείς εκπλήξεις σε επίπεδο νοήματος και γλώσσας. Είναι ποίηση κυρίως ερωτική που, όπως είπε χαρακτηριστικά, συνδυάζει τη συναισθηματική με την ποιητική νοημοσύνη.
Ενδιαμέσως των εισηγήσεων ποιήματα από τη σωΜα το Ποίηση διάβασαν ο Λεωνίδας Εμπειρίκος, η Μιλάγρος Αράνο και ο Στρατής Πανούριος.

Ο ταλαντούχος Δημήτρης Σπύρου ερμήνευσε ποίηματα σε μία εμπνευσμένη φωνητική περφόρμανς, που συνδύασε απαγγελία και μουσική.

Ο μουσικός και τραγουδιστής Γιώργος Τζώρτζης, τέλος, έπαιξε και τραγούδησε στο ρυθμό του ζεϊμπέκικου, τα βήματα του οποίου ακολούθησε ο ποιητής Μιχαήλ Παπαδόπουλος.

